РЕГЛАМЕНТ (ЕС) 2022/85 НА КОМИСИЯТА

от 20 януари 2022 година

за изменение на приложение II към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от флоникамид във и върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) за флоникамид са определени в приложение II към Регламент (ЕО) № 396/2005.

(2) В рамките на процедура по разрешаване на употребата на продукт за растителна защита, съдържащ активното вещество флоникамид, върху цитрусови плодове, череши, сливи, ягоди, къпини, малини, други малки плодове и ягодоплодни култури, други кореноплодни и грудкови зеленчуци, домати, патладжани, тиквички, тиквови растения с неядлива кора, марули и салатни растения, варива, ръж, пшеница и хмел бяха подадени заявления в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(4) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки и ги направи общодостъпни.

(5) По отношение на цитрусовите плодове, черешите, сливите, доматите, патладжаните, тиквичките, тиквовите растения с неядлива кора, ръжта, пшеницата и хмела заявителят представи информация, която преди това не е била налична по време на прегледа, извършен в съответствие с член 12 от Регламент (ЕО) № 396/2005. Тази информация се отнася до аналитичните методи, изпитванията за наличие на остатъчни вещества, стабилността при съхранение и изследванията на хидролизата.

(6) Органът стигна до заключението, че по отношение на всички продукти, изброени в съображение 2, всички изисквания във връзка с данните са изпълнени и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Той взе предвид най-актуалната информация относно токсикологичните свойства на флоникамид. Риск от превишаване на допустимата дневна доза или на острата референтна доза не бе установен нито при дългосрочната експозиция на посоченото вещество чрез консумация на всички хранителни продукти, които биха могли да го съдържат, нито при краткосрочната експозиция, дължаща се на прекомерна консумация на съответните продукти.

(7) Въз основа на обоснованите становища на Органа и като се вземат под внимание факторите, които са от значение за разглеждания въпрос, съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(8) Поради това Регламент (ЕО) № 396/2005 следва да бъде съответно изменен.

(9) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложение II към Регламент (EO) № 396/2005 се изменя в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 януари 2022 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue level for flonicamid in strawberries and other berries (Обосновано становище относно изменението на съществуващите максимално допустими граници на остатъчни вещества за флоникамид при ягоди и други ягодоплодни култури). EFSA Journal (Бюлетин на ЕОБХ) 2019;17(7):5745.

Reasoned opinion on the modification of the existing maximum residue level for flonicamid in various crops (Обосновано становище относно определянето на максимално допустими граници на остатъчни вещества за флоникамид в различни култури). EFSA Journal (Бюлетин на ЕОБХ) 2018;16(9):5410.

Reasoned opinion on the modification of the existing maximum residue levels for flonicamid in various root crops (Обосновано становище относно изменението на съществуващите максимално допустими граници на остатъчни вещества за флоникамид в различни кореноплодни култури). EFSA Journal (Бюлетин на ЕОБХ) 2018;16(9):5414.

Reasoned Opinion on the evaluation of confirmatory data following the Article 12 MRL review for flonicamid (Обосновано становище относно оценката на потвърждаващите данни, представени след прегледа по член 12 на МДГОВ за флоникамид). EFSA Journal (Бюлетин на ЕОБХ) 2020;18(5):6117.